Folketing
2008-04-14

Det kommer sikkert ikke bag på de fleste, at Dansk Folkeparti er meget glad for skattestoppet. Derfor er vi også godt tilfredse med, at den finanslovaftale, der blev indgået for godt en måned siden, indeholder dette her lovforslag om, at borgerne bliver kompenseret for den merskatteforhøjelse, der er sket ved fastsættelsen af de kommunale budgetter for 2008. For knap et år siden indgik regeringen en aftale med KL, som satte en ramme for, hvor meget kommunerne måtte hæve skatterne med her i 2008. Den aftale blev på ingen måde overholdt af kommunerne, som under ét overskred aftalen med ca. 1,5 mia. kr. De penge bliver så tilbageført til borgerne, i form af at bundskatten bliver nedsat i 2009. De foregående ordførere har allerede været inde på teknikken bag, hvordan det foregår, så det skal jeg ikke bruge Tingets tid på. Jeg skal blot sige, at Dansk Folkeparti støtter lovforslaget.